JOB.
9.
Na Job el topuk ac fahk, 
Aok, nga lohng nufon ma ingan tari. Tusruktu ma ya mwet se ac ku in eis kutangla el fin lain God in pacl in nununku? 
Kut ac alein fuka nu sel? El ku in siyuk tausin mwe siyuk Ma mwet uh tiana ku in topokla. 
God El arulana lalmwetmet ac kulana; Wangin mwet ku in alein nu sel. 
El ku in moklela na eol uh in kitin pacl, ac wangin eteya, Ac kunausla eol inge ke ku lun kasrkusrak lal. 
God El supwama kusrusr lulap ac mokleak infohk uh; El osrokak sru lulap ma loangeak faclu. 
El ku in sikulya faht uh in tia takak, Ac oru itu uh in tia kalem ke fong. 
Wangin mwet tuh wi God laknelik kusrao, Ku futungya fintukun ma sulallal inkof uh. 
God El oakiya kais sie u in itu inkusrao — su orala petsa ke luman Bear Lulap soko, Mwet Sru Kosro se, ac Tamtael itkosr, oayapa itu nu epang. 
Kut tia ku in kalem ke orekma usrnguk lal uh, Ac mwenmen ma El oru inge wangin safla kac. 
“God El fufahsryesr ye mutuk, a nga tia ku in liyal. 
El eis ma El lungse, ac wangin mwet ku in kutongilya; Wangin mwet ku in fahk, ‘Mea kom oru an?’ 
Kasrkusrak lun God uh tia ku in ekla. El kunausla mwet lokoalok lal Su kasrel Rahab, ma sulallal inkof uh, ke Rahab el lainul. 
Ke ma inge, nga ac konauk fuka kas in sang topkol? 
Finne wangin ma sufal luk, pwayena ma nga ku in oru Pa nga in siyuk ke pakoten sin God, su nununkeyu. 
Tusruktu, El finne lela nga in kaskas, Nga tia lulalfongi mu El ac porongeyu. 
El supwama paka upa in tuh sringilyu ac kanteya monuk, Ke na wangin sripa. 
El tia ase pacl in momong luk; A El nwakla moul luk ke mwe keok upa. 
Ya nga ac srike in lainul? Ku nga ku in lain God? Ya nga ac usalak nu ke nununku? Mea, oasr mwet ku in oru Elan som? 
Moul luk uh nasnasna ac nga inse pwayena nu sel, tusruktu kas luk uh oru oana in oasr koluk luk, Ac oana in ma nukewa nga fahk uh ma ac akkolukyeyu. 
Wangin ma sufal luk, tuh nga mansis na. Nga arulana srungala moul luk. 
Wangin sripen ma nukewa. God El ac kunauskutla, finne oasr ma koluk lasr ku wangin. 
Fin mwet wangin ma sufal la se misa in kitin pacl na, Na God El ac isrun. 
God El sang faclu nu inpoun mwet sulallal. El oru mwet nununku uh kewa in sulongunla. Fin tia El pa oru ouinge uh, na su? 
“Len luk uh kainglana, ac wangin sie sin len inge wo. 
Moul luk uh kasrusr mui oana oak soko ma mui oemeet uh, Oana luman mui lun sie eagle ke el ac pwesrouli nu fin soko rabbit. 
Nga fin ac fahk mu nga ac mulkunla ma nga toasr kac uh, Ac srike in ekulla ngetnget asor luk in pwar; 
Tusruktu nga esamak mwe keok nukewa luk ac nga sangeng Mweyen nga etu lah God El srakna pangon mu oasr ma sufal luk. 
Ke nunkeyuk mu oasr ma sufal luk uh, na mwe mea nga in suk? 
Wangin soap ac ku in ohlla ma koluk luk uh. 
God El sisyuyang nu in sie luf na fohkfok, Ne nuknuk nga nukum inge, a mwekyekinyu pac. 
Funu mwet se pa God, nga lukun ku in topkol, Usalak nu in nununku ac oru aksuwos lasr uh we. 
Tusruktu wangin mwet ku in tu inmasrlosr Ac nununkekut kewa. 
Tari, nimet nununkeyu, O God! Sruokya mwe aksangeng lom an likiyu! 
Nga tia sangeng. Nga ac kaskas, Mweyen nga etu insiuk sifacna. 
